FI Euroopan unionin virallinen lehti L 188/26

KOMISSION TÄYTÄNTÖÖNPANOPÄÄTÖS (EU) 2016/1138,

annettu 11 päivänä heinäkuuta 2016,

kalastusalan tietojenvaihdossa käytettävien UN/CEFACT-standardiin perustuvien tiedon ilmoitusmuotojen muuttamisesta

(tiedoksiannettu numerolla C(2016) 4226)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 111 ja 116 artiklan,

ottaa huomioon yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä 8 päivänä huhtikuuta 2011 annetun komission täytäntöönpanoasetuksen (EU) N:o 404/2011 (2) ja erityisesti sen 146 j artiklan,

sekä katsoo seuraavaa:

(1) YK:n kaupan ja sähköisen liiketoiminnan kehittämiskeskus (United Nations Centre for Trade Facilitation and Electronic Business, UN/CEFACT) hyväksyi 25–29 päivänä huhtikuuta 2016 järjestetyssä 27. foorumissaan kalastusalan tietojen vaihtamista koskevan standardin (FLUX). Tämän maailmanlaajuisen standardin noudattamiseksi on tarpeen muuttaa nykyistä Euroopan unionin sähköistä raportointijärjestelmää (ERS).

(2) Täytäntöönpanoasetuksen (EU) N:o 404/2011 146 c artiklan mukaan kaikkien viestien, jotka liittyvät kalastusalan tietojen vaihtoon, on oltava kyseisen UN/CEFACT-standardin mukaisia.

(3) Kaikessa sähköisessä tietojenvaihdossa käytettävät muutetut XML-muodot ja täytäntöönpanoasiakirjat ovat saatavilla Euroopan komission kalastuksen verkkosivuston Master Data Register -sivulla (3).

(4) Kalastuksenvalvonnan asiantuntijaryhmän – ERS (sähköinen kirjaamis- ja raportointijärjestelmä) ja tiedonhallinnan työryhmän kokouksissa jäsenvaltiot esittivät tietojen muutetun toimittamismuodon käyttöönottoon tarvittavaa aikaa koskevat lausuntonsa. Ne on otettu huomioon. Tässä päätöksessä säädetyistä toimenpiteistä on päätetty yhdessä jäsenvaltioiden kanssa,

ON HYVÄKSYNYT TÄMÄN PÄÄTÖKSEN:

1 artikla

Satelliittiseurantajärjestelmän tietojen vaihto

1. Muutetaan 1 päivästä marraskuuta 2016 täytäntöönpanoasetuksen (EU) N:o 404/2011 146 f artiklassa tarkoitettu satelliittiseurantajärjestelmän tietojen ilmoitusmuoto ja vastaavat täytäntöönpanoasiakirjat Euroopan komission kalastuksen verkkosivuston Master Data Register -sivulla julkaistun FLUX-P1000/P1000-07: Vessel Position domain (Aluksen sijainti) -määrittelyn mukaisesti.

2. Lippujäsenvaltion järjestelmien on pystyttävä 1 päivästä heinäkuuta 2017 alkaen vastaamaan täytäntöönpanoasetuksen (EU) N:o 404/2011 146 f artiklan 3 kohdassa tarkoitettuja satelliittiseurantajärjestelmän tietoja koskeviin pyyntöihin käyttäen tämän artiklan 1 kohdan mukaisesti muutettua muotoa.

2 artikla

Kalastustietojen vaihto

1. Muutetaan 1 päivästä marraskuuta 2017 täytäntöönpanoasetuksen (EU) N:o 404/2011 146 g artiklassa tarkoitettu kalastustietojen vaihtomuoto ja vastaavat täytäntöönpanoasiakirjat Euroopan komission kalastuksen verkkosivuston Master Data Register -sivulla julkaistun FLUX-P1000/P1000-03: Fishing Activity domain (Kalastustoiminta) -määrittelyn mukaisesti.

2. Lippujäsenvaltion järjestelmien on pystyttävä lähettämään kalastustoimintaa koskevia viestejä ja vastaamaan pyyntöihin saada täytäntöönpanoasetuksen (EU) N:o 404/2011 146 g artiklan 2 kohdassa tarkoitettuja kalastustietoja UN/CEFACT P1000-3-muodossa kalastusmatkoista, jotka alkoivat 1 päivänä marraskuuta 2017 tai sen jälkeen.

3 artikla

Myyntiin liittyvien tietojen vaihto

1. Muutetaan 1 päivästä marraskuuta 2017 täytäntöönpanoasetuksen (EU) N:o 404/2011 146 h artiklassa tarkoitettu myyntiin liittyvien tietojen vaihtomuoto ja vastaavat täytäntöönpanoasiakirjat Euroopan komission kalastuksen verkkosivuston Master Data Register -sivulla julkaistun FLUX-P1000/P1000-05: Sales domain (Myyntitoiminta) -määrittelyn mukaisesti.

2. Jäsenvaltion järjestelmien on pystyttävä lähettämään sekä vastaamaan pyyntöihin saada täytäntöönpanoasetuksen (EU) N:o 404/2011 146 h artiklan 3 kohdassa tarkoitettuja myynti- ja haltuunottoilmoitusten tietoja UN/CEFACT P1000-5 -muodossa 1 päivänä marraskuuta 2017 tai sen jälkeen toteutetuista toimista.

4 artikla

Aggregoitujen saalistietojen lähettäminen

Muutetaan 15 päivästä helmikuuta 2017 täytäntöönpanoasetuksen (EU) N:o 404/2011 146 i artiklassa tarkoitettu aggregoitujen saalistietojen lähetysmuoto ja vastaavat täytäntöönpanoasiakirjat Euroopan komission kalastuksen verkkosivuston Master Data Register -sivulla julkaistun FLUX-P1000/P1000-12: Aggregated Catch Data Report domain (Aggregoitujen saalistietojen ilmoittaminen) -määrittelyn mukaisesti.

5 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 11 päivänä heinäkuuta 2016. Komission puolesta Puheenjohtaja Karmenu VELLA

(1) EUVL L 343, 22.12.2009, s. 1.

(2) EUVL L 112, 30.4.2011, s. 1.

(3) http://ec.europa.eu/fisheries/cfp/control/codes/index_en.htm.